29. november 2012

**Kære forældre i 6. klasse**

Vi skal i det næste stykke tid arbejde med kapitlet Figurer. Eleverne skal i denne periode lære om:

* **Linjer.** Højder i trekanter med fokus på stumpvinklede trekanter. Symmetriakser, medianer og tyngdepunkter.
* **Vinkler.** Nabovinkler og topvinkler. Vinkelmåling og vinkelberegning.
* **Plane figurer.** Opdelinger af polygoner i trekanter. Navngivning af plane figurer.
* **Rumlige figurer.** Navngivning af og kendetegn ved prismer, kegler, keglestubbe, kugler, pyramider, pyramidestubbe og cylindre samt sammensatte figurer.
* **Flytninger.** Drejning, parallelforskydning og spejling. Sammensatte flytninger samt flytninger på computer.

I kan hjælpe jeres barn godt på vej derhjemme ved hjælp af en eller flere af nedenstående aktiviteter:

**Spil fra bogen:**

Følgende spil kan med fordel gentages derhjemme, når eleverne har arbejdet med dem i skolen.

|  |  |  |
| --- | --- | --- |
| Side 18 | Opgave 7 | **Vinkelvæddeløb.**  Tegn en målstreg øverst og en lodret streg pr. spiller nederst på et stykke papir. I stedet for kopiarket kastes 3 terninger, og der dannes et trecifret tal. Antallet af øjne svarer til et ciffer i tallet. Ved fx 1, 2 og 5 kan 125 eller 152 vælges. Ved over 180° fjernes en valgfri terning, og der dannes et tocifret tal. |
| Side 20 | Opgave 12d | **Figurnavne.**  Brug ludobrikker eller lignende i stedet for centikuber. |
| Side 21 | Opgave 15 | **Diagonalspillet.**  Tegn polygoner på et A4-ark som spilleplade. |
| Side 22 | Opgave 21 | **Figurnavnedyst.**  Skriv figurnavnene fra boksen øverst på side 22 på små sedler. |

**Andre aktiviteter:**

**Trekantspil.** Tegn forskellige trekanter på et stykke papir og tag en kopi. Tegn på hver af jeres ark trekanternes højder på øjemål. Konstruer derefter højderne med en tegnetrekant. Hvem kom tættest på? Se evt. side 17.

**Nabovinkler og topvinkler.** Tegn på skift to linjer, der skærer hinanden. Den ene måler den ene vinkel, den anden beregner de sidste vinkler. Kontroller beregningen med en vinkelmåler. I kan også gå på jagt efter nabovinkler og topvinkler i hjemmet. Se evt. side 19.

**Origami.** Søg på ”origami” på internettet og vælg billede- eller videoresultaterne for at finde opskrifter på papirfoldninger. Fold nogle af de nemmere figurer. Tal om de geometriske figurer og mål de vinkler, der opstår undervejs. I kan også prøve at søge på ”flexagon” og undersøge mønstre og flytninger.

**Emballagejagt**. Find emballage i køkkenet eller i supermarkedet, fx chokoladeæsker, cornflakespakker mv. Tal om deres rumlige form og navngiv de plane figurer de består. Se evt. side 22.

God fornøjelse og med venlig hilsen

Skriv dit navn her...